РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/319-18

5. децембар 2018. године

Б е о г р а д

З А П И С Н И К

39. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 5. ДЕЦЕМБРА 2018. ГОДИНЕ

Седница је почела у 14.00 часова.

Седницом је председавала Катарина Ракић, председник Одбора.

Седници су присуствовали чланови Одбора: Драган Јовановић, Јасмина Каранац, Снежана Б. Петровић и Далибор Радичевић.

Седници су присуствовали заменици чланова Одбора: Ивана Николић (заменик Јовице Јевтића), др Данијела Стојадиновић (заменик Стефане Миладиновић), Горан Ковачевић (заменик Зорана Милекића), и Оливера Пешић (заменик Иване Стојиљковић).

Седници нису присуствовали чланови Одбора: Драган Весовић, Ненад Константиновић, др Владимир Орлић, Огњен Пантовић, Марина Ристић, Саша Радуловић, Новица Тончев и Горан Ћирић, нити њихови заменици.

Седници су присуствовали из Министарства трговине, туризма и телекомуникација: проф. др Ирини Рељин, помоћник министра у Сектору за електронске комуникације и поштански саобраћај, Милан Добријевић, начелник Одељења за развој Дигиталне агенде и Марија Вучинић, начелник Одељења за поштански саобраћај и надзор.

Одбор је, једногласно (9 гласова за), у складу са предлогом председника Одбора усвојио следећи

Д н е в н и р е д:

1. Разматрање Извештајa о раду Министарства трговине, туризма и телекомуникација за период од 01. октобра 2017. године до 29. децембра 2017. године (број 02-258/18 од 6. 02. 2018. године);

2. Разматрање Извештајa о раду Министарства трговине, туризма и телекомуникација за период од 01. 01. 2018. године до 31. 03. 2018. године(број 02-1061/18 од 25. 04. 2018. године);

3. Разматрање Извештајa о раду Министарства трговине, туризма и телекомуникација за период од 01. 04. 2018. године до 30. 06. 2018. године (број 02-2658/18 од 7. 08. 2018. године);

4. Разматрање Извештајa о раду Министарства трговине, туризма и телекомуникација за период од 01. 07. 2018. године до 30. 09. 2018. године (број 02-3384/18 од 2. 11. 2018. године).

Председник Одбора, Катарина Ракић, предложила је да се обави заједнички претрес о тачкама 1. до 4. Дневног реда. Одбор је једногласно (9 гласова за), усвојио овај предлог.

Пре преласка на рад према утврђеном Дневном реду, Одбор је усвојио, једногласно (9 гласова за), записник 38. седнице Одбора одржане 3. децембра 2018. године.

**Разматрање прве до четврте тачке Дневног реда**

У уводном излагању проф. др Ирини Рељин, помоћник министра у Министарству трговине, туризма и телекомуникација, је истакла да у склопу активности Министарства постоје пројекти законодавног и стратешког карактера. Што се тиче законодавног оквира Влада је у октобру 2017. године усвојила веома важан закон из области електронских комуникација, који представља основ за доношење још 46 подзаконских аката. Такође, припремљен је Закон о развоју широкопојасне инфраструктуре. Што се тиче стратешког оквира, истакнуто је да је Министарство донело Стратегију развоја нових мрежа до 2023. године, која садржи анализу стања у електронским комуникацијама и тренутну позицију Републике Србије. Основни циљ је да се омогући развој јединственог дигиталног тржишта уз помоћ пет основних стубова: системи 5Г, интернет, cloud computing, обрада великих количина података и cyber security. Такође, најављена је продаја спектра крајем наредне године, односно аукција која ће се односити на 5Г системе. Посебно је указано да је Европска комисија понудила Србији као јединој држави ван Европске Уније да учествује у пројекту прекограничног прелаза самоуправљачких возила, чему је претходило потписивање писма о намерама у Софији. Истакнут је и рад RCC (Regional cooperation council), као и израда одређених регионалних докумената. Издвојен је и пројекат, у завршној фази, који је рађен у сарадњи са корејским институтом КИСДИ и који се односи на развој широкопојасне инфраструктуре, као и пројекат који је финансирала Европска банка за обнову и развој.

У уводном излагању Марија Вучинић, представник Министарства, је нагласила да кад је реч о поштанским услугама Влада у новембру 2017. године усвојила Предлог закона о поштанским услугама који је упућен Народној скупштини на даљу процедуру. Имајући у виду да је дошло до великих промена у области поштанског тржишта од пада писмоносних пошиљака у целом свету, до раста пакетских пошиљака услед развоја електронске трговине јавио се низ проблема који би доношење закона требало да реши. Наглашено је да се јавила, пре свега, потреба за већом заштитом корисника поштанских услуга, подизањем новоа безбедности поштанских пошиљака, спречавањем одвијања нелегалне трговине путем поштанских пакета, обезбеђивањем услова за обављање и одрживост универзалне поштанске услуге, доступности поштанских услуга особама са инвалидитетом, као и усклађивањем Предлога закона са одредбама других закона. Што се тиче неусклађености са ЕУ регулативом, Министарство је обавило анализе и уочено је да је постојећи Закон о поштанским услугама у потпуности усклађен са Првом поштанском директивом и делимично са Другом, односно директивом 2002, као и са већином одредаба треће уједно и последње директиве, односно директиве 2008. Планирано је и проширивање активности Регулаторног тела за област поштанских услуга, смањен је рок за рекламацију корисника са 30 на 8 дана у унутрашњем саобраћају, док је у међународном саобраћају тај рок усклађен са Законом о потврђивању аката Светског поштанског савеза којим се регулише област међународног поштанског саобраћаја. Затим, напоменуто је да су уведене битне одредбе које се првенствено односе на идентификовање пошиљалаца и прималаца вредносних и пакетских пошиљака, новчаних износа и откупних пошиљака како би се спречила злоупотреба поштанских пошиљака и одвијање нелегалне трговине путем поштанских пакета. Такође, Предлог закона је усклађен са другим законима као што је Закон о прекршајима, Закон о заштити потрошача, Закон о инспекцијском надзору и др. Истакнуто је да је израђен и нови Правилник о утврђивању плана издавања пригодних поштанских марака и вредносница за 2018. и 2019. годину. Што се тиче активности на престанку коришћења печата у пословању привредних субјеката, када је у питању област поштанских услуга, одржан је низ састанака у јединици за имлементацију стратешких пројеката кабинета премијера у којима су учествовали представници ресорног министарства, Пореске управе, представници тима за реформу Јавне управе, ЈП ,,Поште Србије“, Ратела, Наледа итд. Такође, припремљен је Извештај о реализацији стратегије развоја поштанских услуга у Републици Србији за период од 2017-2020. године. У наведеном извештајном периоду усвојен је и Закључак којим је прихваћена платформа за учествовање представника Републике Србије на ванредном конгресу Светског поштанског савеза, који је одржан у Адис Абеби, у Етиопији од 3-7. септембра и на којем су донете три измене. Спровођене су међународне активности у оквиру Европског комитета за поштанску регулативу где су представници учествовали на састанцима радних група, као и на пленарном заседању, такође, вршене су активности у процесу приступања Европској Унији. Спроведен је пројекат Плак (policy legal advise center) и пројекат Плак 2 у оквиру преговарачког Поглавља 3, а на основу кога су припремљени и Нацрти подзаконских аката будућег закона о поштанским услугама и реализоване бројне радионице. Што се тиче инспекцијског надзора, највећи број надзора извршен је у координираним активностима са тржишном инспекцијом, а по представкама корисника поштанских услуга, као што су оштећења пошиљака у фази преноса, прекорачења гарантованог рока за уручење, губитка пошиљака, више наплаћене поштарине и недозвољенe трговинe пошиљкама.

У уводном излагању Милан Добријевић, представник Министартва, је истакао да када је у питању Одсек за информационо друштво који се бави унапређењем пословног амбијента и услова за пословање и образовање грађана, најважнији закон који је донет крајем прошле године је Закон о електронском пословању, односно о електронском документу, о електронској идентификацији и о услугама од поверења у електронском пословању. Оно што је најважније издвојити је да је донета читава серија подзаконских аката, који су омогућили имплементацију и коришћење од стране привреде услуге квалификованог електронског потписа и печата са опцијом потписа и печатирања у „облаку“. Такође, омогућено је дуготрајно чување електронских докумената што је веома значајно за привреду. Напоменуто је да се у наредном периоду очекује услуга електронске доставе докумената, која ће у електронском свету заменити поручену пошиљку. Што се тиче акционих планова, донет је Акциони план за споровођење Стратегије за развој информационог друштва за период од 2018-2019. године, као и веома значајан Акциони план за спровођење стратегије развоја индустрије и информационих технологија у Републици Србији који предвиђа читав сет активности повезаних са дигитализацијом. Издвојено је да се ради на припреми Закона о трговини и Измени закона о електронској трговини. Затим, када је у питању програм и едукација и подизање свести дигиталних компетенција и вештина, Министарство и Национални контакт центар спроводи читаву серију програма, који за циљ имају различите категорије становништва где треба издвојити едукацију деце када је у питању безбедност деце у употреби нових технологији. Што се тиче пројеката, истакнуто је да се ради на неколико великих инфраструктурних пројеката где је пројекат повезане школе најважнији и за који су добијена средства донетим Законом о буџету за 2019. годину и који ће резултирати дигитализацијом образовања. У сарадњи са Министарством просвете и кабинетом премијерке све основне и средње школе у Србији су повезане на академску мрежу чиме им је обезбеђен брз, сигуран и поуздан приступ интернету, као предуслов за дигитализацију наставе и увођење напредних сервиса у процес наставе. Такође, оно на чему Министарство тренутно ради је изградња бежичних локалних рачунарских мрежа у школама што ће омогућити да квалитетан и сигуран интернет допре сваког учесника образовног процеса. Истакнут је и пројекат за развој широкопојасне оптичке инфраструктуре у руралним пределима. На крају излагања, представник Министарства је издвојио сарадњу са САНУ са којом су потписана два протокола, а у вези са безбедношћу и заштитом података.

С обзиром да није било пријављених народних посланика за расправу Одбор се појединачно изјаснио о свакој тачки дневног реда.

Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација за период од 01. октобра 2017. године до 29. децембра 2017. године и одлучио, једногласно (9 гласова за), да га прихвати.

Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација за период за период од 01. 01. 2018. године до 31. 03. 2018. године и одлучио, једногласно (9 гласова за), да га прихвати.

Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација за период од 01. 04. 2018. године до 30. 06. 2018. године и одлучио, једногласно (9 гласова за), да га прихвати.

Сагласно члану 229. Пословника Народне скупштине, Одбор је размотрио Извештај о раду Министарства трговине, туризма и телекомуникација за период од 01. 07. 2018. године до 30. 09. 2018. године и одлучио, једногласно (9 гласова за), да га прихвати.

На седници Одбора вођен је тонски запис.

Седница је закључена у 14.30 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић